Skagakonur luku keppnistímabilinu stoltar sl. laugardag þegar þær töpuðu 1 : 2 fyrir Fylki í úrslitaleik 1. deildar Íslandsmótsins . Leikurinn fór fram í Lautinni í Árbænum á heimavelli Fylkis . Bæði lið buðu upp á ágætan fótboltaleik og spiluðu vel þótt aðstæðurnar væru nokkuð erfiðar . Vindurinn sem fylgdi lægðinni sem þá var að ganga yfir landið jókst þegar leið á leikinn , en leikmenn sluppu samt við rigninguna . Fjöldi stuðningsmanna fylgdi Skagakonum á leikinn og var guli liturinn allsráðandi í stúkunni . ÍA liðið byrjaði af krafti en Fylkir hefur líka sterku liði á að skipa og náði að skora strax á 12. mínútu . Var markadrottning 1. deildar Anna Björg Björnsdóttir þar að verki eftir að Skagavörnin hafði opnast . Áfram var leikurinn opinn og skemmtilegur þótt ekki væri í sjálfu sér mikið að gerast upp við mörkin . Þetta eina mark skildi liðin af í hálfleik , en í upphafi þess síðari fengu Skagakonur sitt besta færi í leiknum . Guðrún Karitas Sigurðardóttir , helsta ógn ÍA í framlínunni , komst þá á auðan sjó inn við vítateigshornið en skot hennar fór framhjá markinu . Lítið var síðan að gerast sem líklegt var að leiddi til marka fyrr en á 76. mínútu þegar Fylkismenn bættu við marki eftir góða sókn , þar sem Guðrún Valdís í markinu missti boltann frá sér . Leikurinn virtist ætla að fjara út án þess að Skagakonum myndi takast að klóra í bakkann , en það var síðan bráðefnilegur varamaður ÍA , Bryndís Rún Þórólfsdóttir , sem skoraði af miklu harðfylgi í viðbótartíma . Kornungt kvennalið ÍA getur borið höfuðið hátt eftir frammistöðuna í sumar . Ári eldri , eftir góðan undirbúning næsta vetur , ætti það með svolítilli styrkingu að hafa fullt erindi í Pepsídeildina . Trúlega bíða margir spenntir að fylgjast með gengi liðsins næsta sumar .